Na osnovu Odluke dekana Univerziteta u Sarajevu – Prirodno-matematičkog fakulteta, broj: 01/01-2980/1-2022 od 01.11.2022. godine i člana 7. Pravilnika o zakupu prostora na Univerzitetu u Sarajevu, Univerzitet u Sarajevu - Prirodno-matematički fakultet objavljuje

**JAVNI OGLAS ZA PRIKUPLJANJE PONUDA ZA ZAKUP POSLOVNOG PROSTORA NA UNIVERZITETU U SARAJEVU - PRIRODNO-MATEMATIČKOM FAKULTETU**

I

Univerzitet u Sarajevu - Prirodno-matematički fakultet izdaje u zakup poslovni prostor površine 59 m² koji se nalazi u prizemlju niske zgrade fakulteta na adresi Zmaja od Bosne broj 35 upisane na KO Sarajevo-Mahala LIII, katastarska čestica 3374/1 koji je u državnom vlasništvu/Univerzitet u Sarajevu.

II

Poslovni prostor se izdaje u zakup zainteresiranim pravnim i fizičkim licima registriranim za obavljanje ugostiteljske djelatnosti što uključuje djelatnost pripreme i usluživanja hrane i djelatnost pripreme i usluživanja bezalkoholnih pića.

III

Početna cijena zakupnine za poslovni prostor iz tačke I iznosi 18 KM/ m² (ukupan mjesečni iznos zakupnine je 1.069 KM bez PDV-a).

U cijenu iz prethodnog stava nisu uključeni mjesečni režijski troškovi (električna energija, voda i telefon).

Troškove svih isprava potrebnih za obavljanje registrirane djelatnosti u skladu sa zakonom snosi zakupoprimac. Troškove održavanja poslovnog prostora, zatim troškove nabavke novog namještaja i opreme, te polica osiguranja snosi zakupoprimac.

IV

Poslovni prostor izdaje se u zakup na period od 3 (tri) godine.

V

Prijave na javni oglas slati pismenim putem u zapečaćenoj koverti sa čitko naznačenim nazivom (ime i prezime), sjedištem (adresa) i brojem telefona podnosioca ponude sa naznakom „NE OTVARAJ – PRIJAVA NA JAVNI OGLAS ZA ZAKUP POSLOVNOG PROSTORA NA UNIVERZITETU U SARAJEVU - PRIRODNO-MATEMATIČKOM FAKULTETU“ na adresu Univerzitet u Sarajevu - Prirodno-matematički fakultet, ulica Zmaja od Bosne br. 33/III.

Nepotpune i neblagovremene prijave neće se uzeti u razmatranje.

VI

Depozit se određuje u visini tri početne zakupnine.

Iznos depozita ponuđača s kojim se zaključi ugovor o zakupu poslovnog prostora smatraće se njegovom garancijom za uredno plaćanje zakupnine, a ostalim učesnicima u javnom oglasu uplaćeni depozit će se vratiti u roku od osam dana od datuma donošenja odluke o izboru najpovoljnijeg ponuđača.

VII

Poslovni prostor se izdaje u zakup isključivo kao cjelina.

Poslovni prostor se nalazi u stanju građevinske dovršenosti i opremljen je sljedećim: priključak električne energije, voda, telefon i sanitarni čvor.

Prostor za obavljanje ugostiteljske djelatnosti se sastoji od:

a) Prostor za pripremu hrane i bezalkoholnih pića površine 16,5 m²;

b) Prostor za posluživanje hrane površine 38 m²;

c) Ostava površine 2,4 m²;

d) Sanitarni čvor 2,5 m².

Poslovni prostor daje se u zakup u viđenom stanju, pa je budući zakupoprimac obavezan predmetni poslovni prostor prilagoditi svrsi o svom trošku, ali uz prethodno odobrenje menadžmenta fakulteta.

Vrijednost uloženih sredstava utrošenih za prilagođavanje svrsi poslovnog prostora, odbijaće se u visini od najviše 30% od mjesečne cijene zakupnine, u zavisnosti od neophodnosti ulaganja i uloženih sredstava, uz prethodni dogovor sa menadžmentom fakulteta. Oprema kojom je zakupoprimac opremio poslovni prostor se nakon isteka zakupodavno-ugovornog odnosa vraća zakupoprimcu.

Poslovni prostor je moguće razgledati prema dogovoru uz prethodnu najavu na kontakt telefon: 033 723 723 ili na e-mail: pmf@pmf.unsa.ba.

Radno vrijeme poslovnog prostora:

Ponedjeljak-petak – najranije od 07:00 do najkasnije 20:00 sati, vikendom i za vrijeme ljetnog raspusta najranije od 08:00 do najkasnije 16:00 sati, a praznicima i neradnim danima ugostiteljski objekat ne radi.

VIII

Univerzitet u Sarajevu i odabrani ponuđač zaključuju Ugovor o zakupu u pisanoj formi koji u ime Univerziteta potpisuje rektor i ovlašteno lice u ime zakupoprimca. Ako odabrani ponuđač ne zaključi ugovor i ne preuzme prostor u određenom roku, smatraće se da je odustao od ponude i neće mu se vratiti uplaćeni iznos depozita.

IX

Ponude moraju sadržavati:

* osnovne podatke o ponuđaču (ime i prezime, adresa, JMB i drugi podaci za fizičko lice),
* ovjerenu kopiju rješenja o upisu u sudski registar sa svim prilozima za pravno lice,
* dokaz o uplaćenom depozitu,
* ponuđeni iznos zakupnine.

 X

Javni oglas ostaje otvoren 8 (osam) dana od dana objavljivanja.